PATVIRTINTA

Molėtų rajono savivaldybės tarybos

2023 m. vasario d. sprendimu Nr. B1-

**VIEŠOSIOS ĮSTAIGOS MOLĖTŲ KRAŠTO MUZIEJAUS 2022 METŲ VEIKLOS ATASKAITA**

**1. Vadovo žodis**

2022 metai Molėtų krašto muziejui nebuvo lengvi. Popandeminis laikotarpis. Muziejus reorganizuotas į viešąją įstaigą (Molėtų rajono savivaldybės tarybos 2021 m. lapkričio 25 d. sprendimas Nr. B1-244), keitėsi įstaigos vadovas (iki gegužės 16 dienos laikinai pareigas ėjo muziejaus vyr. fondų saugotoja Tereza Šakienė, vėliau – paskirta direktorė Irma Balčiūnienė), keitėsi muziejaus darbuotojai ir veiklos.

2022 m. Molėtų krašto muziejų sudarė: Alantos dvaro muziejus-galerija, Ežerų žvejybos muziejus, Antano Truskausko medžioklės ir gamtos muziejus ir Molėtų krašto tradicinių amatų centras Mindūnuose, Etnografinė sodyba ir dangaus šviesulių stebykla Kulionyse, Vienuolyno muziejus Videniškiuose, Molėtų dailės galerija, Molėtų skulptūrų parkas. Muziejuje dirbo 22 darbuotojai (18,75 etatų).

VšĮ Molėtų krašto muziejaus veiklos tikslai aiškiai apibrėžti Muziejaus įstatuose, patvirtintuose Molėtų rajono savivaldybės tarybos 2021 m. lapkričio 25 d, sprendimu Nr. B1-244 – „Kaupti, saugoti bei tirti Molėtų krašto praeities, dabarties materialiųjų ir nematerialiųjų istorijos, kultūros, memorialinių, meno gamtos vertybių rinkinius bei kultūros paveldą, šiuos liudijimus įtaigiai pristatyti ir komunikuoti visuomenei, ją edukuoti bei vykdyti kitas įstatuose nustatytas funkcijas“.

2022 metai tapo lūžio ir iššūkių metais: daug laiko, energijos ir žinių atėmė naujų įvairių dokumentų – aprašų, tvarkų, politikų, etc. – rengimas ir derinimas.

Muziejus, vykdydamas savo veiklos planą, prisidėjo prie Molėtų rajono savivaldybės 2022 m. strateginio veiklos plano Kultūrinės ir sportinės veiklos bei jos infrastruktūros programos (Nr. 05) tikslų ir uždavinių įgyvendinimo – 2022 metais įdėta daug pastangų, kad būtų vykdomi ir suplanuoti darbai – būtų organizuojamos ir rengiamos parodos atnaujintose Muziejaus patalpose, vyktų renginiai, ir suaktyvintos veiklos rajone esančiose Molėtų krašto muziejui priklausančiose ekspozicijose – kad visuose muziejuose būtų priimami lankytojai, kad atsirastų naujų paslaugų, kad būtų vykdoma edukacinė veikla, būtų kuriamos naujos programos, inicijuojamos naujos veiklos. Didelis dėmesys buvo skirtas komunikacijai – siekta sukurti ir/ar atkurti tarpinstitucinius ryšius tarp rajono kultūros įstaigų, taip pat muziejaus veiklų viešinimui.

Siekus pritraukti lankytojus, suaktyvinti muziejaus žinomumą, mažesnis dėmesys buvo skirtas Krašto muziejaus ekspozicijos kūrimui – suspėta įvykdyti apklausas dėl ekspozicijos įrengimo Molėtų krašto muziejuje, parengta ekspozicijos turinio („Muziejus kaip teatras“) koncepcija, o pagrindiniai projektavimo (įvykdyti projektavimo darbų viešieji pirkimai) ir kūrybiniai bei įrengimo darbai nukelti į 2023-uosius.

**2. Informacija apie veiklos tikslų įgyvendinimą**

Vykdydamas 2022 m. Molėtų rajono savivaldybės Kultūrinės ir sportinės veiklos bei jos infrastruktūros programos (Nr. 05) tikslus ir uždavinius, Muziejus rūpinosi ir koordinavo Molėtų krašto muziejaus, Molėtų dailės galerijos, Alantos dvaro muziejaus-galerijos, Etnografinės sodybos ir dangaus šviesulių stebyklos, Molėtų krašto tradicinių amatų centro, Ežerų žvejybos muziejaus ir A. Truskausko medžioklės ir gamtos muziejaus bei Vienuolyno muziejaus veiklas – renginius, parodas, lankytojų priėmimą, eksponatų kaupimą ir tvarkymą, pastatų priežiūrą, kt.

Muziejaus veikloms vykdyti rūpintasi materialine baze – saugumui įrengtos stebėjimo kameros Etnografinėje sodyboje ir dangaus šviesulių stebykloje ir Ežerų žvejybos muziejuje; įsigytas kasos aparatas Ežerų žvejybos muziejui, visoms ekspozicijoms – banko kortelių skaitytuvai, nupirkti kompiuteriai darbuotojams – 5 stacionarūs, 1 nešiojamasis, daugiafunkcinis įrenginys – spalvotas spausdintuvas (centre), spausdintuvai Etnografinei sodybai ir Alantos dvaro muziejui–galerijai, elektrinės viryklės Etnografinei sodybai ir Molėtų krašto amatų centrui, indai, įrankiai edukacinių programų vykdymui – Muziejuje suaktyvinta edukacinė veikla, iš viso parengtos 28 naujos edukacinių veiklų programos. Vienuolyno muziejaus dviem edukacinėms programoms suteikta kultūros paso akreditacija. Baigti Vienuolyno muziejaus ansamblio remonto darbai, lankytojų saugumui sutvarkytas šulinio dangtis, dėl lietvamzdžių būklės kviesti ekspertai.

Vadovaujantis „Bendrųjų reikalavimų valstybės ir savivaldybių institucijų ir įstaigų interneto svetainėms aprašu“ informacijos sklaidai atnaujinta internetinė svetainė [www.moletumuziejus.lt](http://www.moletumuziejus.lt) (pradės veikti nuo vasario mėn.), sukurtos visų Muziejaus ekspozicijų *facebook* paskyros.

Molėtų krašto muziejus akredituotas kaip jaunimo savanorius priimanti organizacija, galinti padėti ugdyti jaunuolių kompetencijas Molėtų krašto muziejuje, Vienuolyno muziejuje, Alantos dvaro muziejuje–galerijoje ir Ežerų žvejybos muziejuje.

**3. Išsikelti ataskaitinio laikotarpio veiklos tikslai ir uždaviniai, su veiklos tikslų įgyvendinimu susiję atlikti darbai**

Muziejus, kaip ir kasmet, vykdė pagrindinius veiklos tikslus – derinti muziejinių vertybių ir reikšmingiausios Molėtų krašto istorijos bei atskirų kolekcijų kaupimą bei saugojimą su komunikacija, švietimu, susieti muziejinę veiklą su gyventojų kultūros poreikiais ir kultūros paslaugų teikimu; saugoti ir puoselėti Molėtų miesto ir jo apylinkių istorijos ir kultūros tapatumą ir jį aktualizuoti; skatinti Molėtų miesto istorijos ir kultūros atvirumą.

Muziejaus vienas pagrindinių tikslų, kuris vykdytas 2022 metais – komunikacija, sklaida, aktualizavimas. Vykdydami užduotį, didinti muziejaus patrauklumą tobulinant edukacinę veiklą, muziejininkai parengė 28 naujas edukacinių veiklų programas: Alantos dvaro muziejuje-galerijoje – 4; Molėtų krašto tradicinių amatų centre – 10; Etnografinėje sodyboje ir dangaus šviesulių stebykloje – 9; Vienuolyno muziejuje – 5. Iš viso įvyko 99 užsiėmimai. Daugiausia užsiėmimų nuo rugpjūčio mėnesio įvyko Vienuolyno muziejuje – 56. Buvo liejamos žvakės, kepami komunikantai (kalėdaičiai), dėliojamos mozaikos, jungiant veiklą su pasakojimu istorinėje aplinkoje.

Naujovė Muziejuje – maisto edukacijos, kurios vykdomos Etnografinėje sodyboje ir dangaus šviesulių stebykloje ir Molėtų krašto amatų centre. Dėmesys kreipiamas aukštaitiškų patiekalų ir šio krašto papročių sklaidai. Etnografinėje sodyboje ir dangaus šviesulių stebykloje tęsiamos teminės paskaitos „Lietuviško zodiako pėdsakais“, „Saulės ratu“, „Kalendorinės šventės“ – perskaitytos 42. Įvyko tradicinė „Pirmosios pavasario žalumos šventė Jorė XXVI – vartai į etnokultūrinį paveldą“. Etnografinėje sodyboje ir dangaus šviesulių stebykloje sukurta minimali etnografinė ekspozicija.

Molėtų krašto tradicinių amatų centre buriami krašto tautodailininkai, amatininkai – ne tik vyksta užsakomosios edukacijos, bet ir kiekvieno mėnesio paskutinį šeštadienį kviečiami savanoriai, vyksta užsiėmimai „Moki – išmokyk“.

Ežerų žvejybos muziejuje įvyko tradicinė 28-oji Žiemos žūklės šventė „Mindūnai 2022“ ir Ežerų šventė vasarą.

Molėtų krašto muziejuje iš viso surengtos labai skirtingos 35 parodos. Tradiciškai profesionalių menininkų parodos organizuojamos Molėtų dailės galerijoje – jų čia buvo 7, tačiau 2022 metais lankytojų susidomėjimo sulaukė MO muziejaus išvažiuojamasis projektas – fotografijos paroda „Permainų šventė“, mokymai, edukacinės programos ir muziejuje įvykę „šeimadieniai“ bei Lietuvos teatro, muzikos ir kino muziejaus parodos Molėtuose „Nepaprasto teatro nepaprasta istorija“, „Scenos aristokratai ir maištininkai. Lietuvos teatro dailė 1920-1940 m.“ ir Alantos dvaro muziejuje–galerijoje eksponuota paroda „XIX a. Vilniaus muzikinio ir teatrinio gyvenimo atspindžiai iš Lietuvos teatro, muzikos ir kino muziejaus rinkinių“, šios parodos paliko įspūdį. Mieliausia paroda lankytojai įvardijo Lietuvos tautodailininkų sąjungos parodą, skirtą gyvūnų metams, o elegantiškiausia ir gražiausia metų paroda lankytojai pripažino muzikinę fotografijų parodą „Kelias migloje“, kurią surengė kompozitorė ir idėjos autorė Silvija Miliūnaitė ir fotomenininkas Virgilijus Usinavičius–Augulis.

Įvyko tradicinė, 24-oji, Dailės ir fotografijos premijos paroda, joje dalyvavo 38 rajono tautodailininkai. Premijos laimėtojos Z. Spranginienės sodai buvo atrinkti į respublikinę tautodailės parodą. Įvyko 24-oji tradicinio siuvinėjimo stovykla „Žaliasis laumžirgis“, išleista stovyklos darbų katalogas „Vyriški diržai“.

Molėtų dailės galerija (A. Černiūtė) dalyvavo meno mugėje „ArtVilnius“.

Muziejaus parengti 2 projektai gavo LKT finansavimą: 1. Parengus projektą „Vertingiausių kunigaikščių Giedraičių giminės eksponatų restauravimas“ II etapas“ ir gavus finansavimą (6000 Eurų), restauruotos keturios senosios Šv. Lauryno bažnyčios stacijos. 2. Parengus projektą „2-asis Utenos regiono perkusijos ir džiazo festivalis“ (3000 Eurų) įvyko festivalio uždarymo koncertas.

Per metus pasipildė muziejaus fondai – sukaupta ir suinventorinta 320 vnt. eksponatų: 319 vnt. įtraukta į pagrindinio fondo istorijos-etnografijos, fotografijos, raštijos, archeologijos rinkinius; 1 vnt. – į pagalbinį fondą.

**4. Kokybiniai vertinimo kriterijai, kurie gali būti nustatomi naudojant apklausų, tyrimų duomenis, apžvalgas, ekspertų ar specialių grupinių diskusijų medžiagą**

Į Muziejaus veiklą dėmesys atkreiptas žiniasklaidoje:

1. Kultūros diena su LRT, parodos „Šventraščių gėlės“ pristatymas <https://fb.watch/hPN4-JN1DS/>
2. LRT radijo laida - Atrask Lietuvą „Kalėdaičių į Videniškių vienuolyno muziejų“ <https://www.lrt.lt/mediateka/irasas/2000247896/atrask-lietuva-kaledaiciu-i-videniskiu-vienuolyno-muzieju>
3. „4 stichijų apipintos Kalėdos Molėtuose: laukia ne tik žaliaskarė, bet ir šventinės edukacijos“ <https://www.lrt.lt/naujienos/gyvenimas/13/1826514/4-stichiju-apipintos-kaledos-moletuose-laukia-ne-tik-zaliaskare-bet-ir-sventines-edukacijos?fbclid=IwAR0WAWm0txbKI8FOjptnkZVll0cgLtX7P4kf-7d5bxZHZYKR3yGGwNqG-Cc>
4. „Svarbiausias dalykas ant Kūčių stalo: vieni moka ir po 5 eurus, o kiti – ir patys išsikepa“ <https://www.tv3.lt/naujiena/verslas/svarbiausias-dalykas-ant-kuciu-stalo-vieni-moka-ir-po-5-eurus-o-kiti-ir-patys-issikepa-n1206882>
5. Informaciniai pranešimai rajoniniame „Vilnies“ laikraštyje, <https://lt-lt.facebook.com/Molėtų-krašto-tautodailininkai> apie tautodailininkų veiklą, tradicinio siuvinėjimo stovyklą „Žaliasis laumžirgis“.
6. TV laida Istorija gyvai. „Amatai. Ežerų žvejyba“ 2022 m. spalis <https://www.youtube.com/watch?v=prz-Ll7zaS8>
7. Edukacija ,,Arbata/kava porceliano puodelyje“ susilaukė susidomėjimo ne tik iš pavienių lankytojų, bet ir LRT žurnalistų ,,Keliauk Lietuvoje“ dėmesio. Straipsniai dienraštyje ,,15 min“, ,,Savaitė“, reportažas LRT TV ir LNK žiniose.
8. Reportažas apie mūsų krašto šviesuolį, medžio drožėją ir puiku armonikierių Joną Matelionį jo gyvenimą bei Alantos dvaro muziejuje eksponuojamus darbus. Laida transliuota per LRT televiziją 2022 vasario 20 d.
9. E. Oškinytė. Daiva ir Jonas Vaiškūnai – gyvenimas kosminės strėlės kryptimi, Alkas.lt, 2022-04-19, <https://alkas.lt/2022/04/19/daiva-ir-jonas-vaiskunai-gyvenimas-kosmines-streles-kryptimi/>
10. E. Ožkinytė. Daiva ir Jonas Vaiškūnai – gyvenimas kosminės strėlės kryptimi, Pozicija.org,  2022-04-20, <https://www.pozicija.org/daiva-ir-jonas-vaiskunai-gyvenimas-kosmines-streles-kryptimi/>
11. E. Ožkinytė. Artėja Jorė – viena svarbiausių švenčių baltų kalendoriuje, 15min.lt, 2022-04-21, <https://www.15min.lt/pasaulis-kiseneje/naujiena/per-lietuva/arteja-jore-viena-svarbiausiu-svenciu-baltu-kalendoriuje-642-1669258>
12. Jorės šventė – neeilinė proga patirti pirmapradę gaivą ir galią, Lrytas.lt, 2022-04-22, <https://www.lrytas.lt/kultura/meno-pulsas/2022/04/22/news/jores-svente-neeiline-proga-patirti-pirmaprade-gaiva-ir-galia-23138483>
13. Molėtiškiui muziejininkui Jonui Vaiškūnui - Nacionalinė Jono Basanavičiaus premija, „Vilnis“ (Molėtų laikraštis) Nr. 91 gruodžio 2 d., <http://www.vilnis.lt/lt/naujienos/gyvenimo-budas/2022/12/moletiskiui-muziejininkui-jonui-vaiskunui-nacionaline-jono-basanaviciaus-premija>
14. Interviu su Jonu Vaiškūnu ir Linu Šmigelsku <https://www.lrt.lt/mediateka/irasas/2000228937/10-12-ezerais-ir-ziurejimu-i-zvaigzdes-garsejantiems-moletams-svarstoma-suteikti-kurortines-teritorijos-statusa>
15. Jonas Vaiškūnas, Gunaras Kakaras <https://www.lrt.lt/mediateka/irasas/2000225194/atrask-lietuva-detektyvas-kur-dingo-gunaras-imantas-kakaras>
16. Etnokosmologas: vasaros saulėgrįža reiškia šviesos pergalę, bet kartu ir galimybę sugrįžti tamsai , LRT, Labas rytas, Lietuva I d., 2022.06.24, <https://www.lrt.lt/mediateka/irasas/2000221738/labas-rytas-lietuva-i-d-etnokosmologas-vasaros-saulegriza-reiskia-sviesos-pergale-bet-kartu-ir-galimybe-sugrizti-tamsai>
17. „Atidaryta istorinė paroda, skirta Molėtų miesto gimtadieniui“. „Vilnis“ 2022 m. vasario 21 d.
18. Lietuvos TV laida apie MO muziejaus parodą Molėtų krašto muziejuje 2022-06-26.

Muziejaus darbuotojai apie muziejaus veiklą publikacijas skelbė laikraščiuose „Vilnis“, „Lietuvos rytas“, „Utenis“, „Švenčionių kraštas“, dalyvavo radijo ir TV laidose.

Leidybinė veikla:

1. Vidas Poškus „Videniškiai: kunigaikščių Giedraičių žemės beieškant [tekstai ir vaizdai] / tekstai ir fotografijos: Vidas Poškus, tapyba ir piešiniai: Mindaugas Skudutis. – Vilnius: Legendos, Molėtų krašto muziejus, 2022. – 200 p. : iliustr.; 26 cm 1000 egz.
2. Siuvinėti vyriški diržai/ sudarytoja Nijolė Aleinikovienė, nuotraukų autoriai Danielius Ažubalis, Eglė Jankienė. – Vilnius, 2022. – 12 p.: iliustr. 200 egz.
3. Informacinis lankstinys „Molėtų krašto muziejai kviečia– 2022“.
4. **Veiklos rezultatų vertinimo kriterijų planuotų reikšmių ir ataskaitinio laikotarpio vertinimo kriterijų lyginamoji analizė**

|  |  |  |  |
| --- | --- | --- | --- |
|  |  | 2021 m. | 2022 m. |
| 1. | Darbuotojų skaičius | 23 | 22 (18,75 etatų) |
| 2. | Biudžeto lėšos (tūkst. eurų) | 280,30 | 384,25 |
| 3. | Lėšos už teikiamas paslaugas (tūkst. eurų) | 40,93 | 51,82 |
| 4. | Projektinės ir rėmėjų lėšos (tūkst. eurų) | 20,6 | 9,44 |
| 5. | Lankytojų skaičius | 30922 | 32890 |

Muziejaus lankytojų skaičius ir gautos lėšos už teikiamas atlygintinas paslaugas per 2022 m.:

|  |  |  |  |  |
| --- | --- | --- | --- | --- |
| Eil. Nr. | Molėtų krašto muziejaus padalinio pavadinimas | Lankytojų skaičius | Iš jų moksleivių | Gauta lėšų už paslaugas (eurais) |
|  | Alantos dvaro muziejus-galerija | 2690 | 880 | 6519,00 |
|  | Ežerų žvejybos muziejus | 7006 | 2128 | 28641,60 |
|  | Antano Truskausko medžioklės ir gamtos muziejus | 6226 | 1832 |
|  | Molėtų krašto tradicinių amatų centras | 555 | 176 | 3294,00 |
|  | Etnografinė sodyba ir dangaus šviesulių stebykla | 1600 | 1170 | 7226,00 |
|  | Vienuolyno muziejus | 2402 | 947 | 4442,00 |
|  | Molėtų krašto muziejus | 3134 | 591 | 1696,90 |
|  | Molėtų dailės galerija | 9277 (kartu su Kultūros centro renginių dalyviais) | - | - |
| **Iš viso muziejuje:** | | **23613** | **7724** | **51819,50** |
| **Bendrai iš viso:** | | **32890** |  |  |

2022 m. planuota už teikiamas paslaugas gauti 45000 eurų, rodiklis viršytas 6819,50 eurų.

1. **Veiklos rezultatai, pasiekti vykdant savo, kaip asignavimų valdytojo, strateginį veiklos planą**

Per ataskaitinį laikotarpį dovanojimo būdu sukaupta ir suinventorinta 320 vnt. eksponatų: 319 vnt. įtraukta į pagrindinio fondo istorijos–etnografijos, fotografijos, raštijos, archeologijos rinkinius; 1 vnt. – į pagalbinį fondą. Dėl žmogiškųjų resursų ir kompetencijų trūkumo eksponatų skaitmeninimas nevyko. Surengti 9 Rinkinių komplektavimo komisijos posėdžiai: dėl skyrimo į pagrindinį ar pagalbinį fondus bei naujai įgytų eksponatų įvertinimo, dėl M. B. Stankūnės 6 paveikslų deponavimo Molėtų pedagoginei psichologinei tarnybai, dėl pagalbinio fondo eksponato Dp 25 nurašymo. Muziejus gavo vertingų artefaktų iš mūsų krašto tarpukario ir vėlesnių laikų istorijos – fotografijų, negatyvų, dokumentų – tai vilniečio Antano Skaisgirio dovana.

Molėtų krašto muziejuje 2022 metais įvyko 47 renginiai, surengtos 35 parodos.

Svarbiausi renginiai:

– tradicinė 28-oji Žiemos žūklės šventė;

– tradicinė 24-oji Dailės ir fotografijos premijos paroda;

– Respublikinė liaudies meno konkursinė paroda „Aukso vainikas“;

– dalyvauta meno mugėje „Art Vilnius“;

– 24-oji respublikinė tradicinio siuvinėjimo stovykla „Žaliasis laumžirgis“;

– 26-oji pirmosios pavasario žalumos šventė Jorė.

**7. Kita informacija, kurią nustatyta pateikti veiklos ataskaitoje pagal subjekto veiklą reglamentuojančius teisės aktus**

2022 metais surengti 3 VšĮ Molėtų krašto muziejaus kolegijos posėdžiai: kolegijos veiklos, Muziejaus direktoriaus nuostatų, darbo tvarkos taisyklių, teikiamų atlygintinų paslaugų kainoraščio, veiklos plano tvirtinimo ir kitais Muziejaus veiklos klausimais.

Parengti Muziejaus direktoriaus įsakymai:

– bendrosios veiklos organizavimo klausimais – 84;

– turto valdymo, viešųjų ir kitų pirkimų klausimais – 19;

– personalo klausimais – 92;

– atostogų ir komandiruočių klausimais – 22.

Išsiųsta 60 susirašinėjimo dokumentų.

Pasirašytos 39 viešųjų ir kitų pirkimų (prekių, darbų, paslaugų) sutartys su tiekėjais.

Pasirašytos 8 bendradarbiavimo sutartys ir susitarimai, 3 finansavimo sutartys ir susitarimai, 14 paramos sutarčių dėl Muziejaus renginių rėmimo.

2023 metais Muziejaus dėmesį skirsime lankytojui – muziejus visiems ir kiekvienam. Siūlysime naujų paslaugų, naujų veiklų, stengsimės sudaryti sąlygas kurti, mokytis, įsitraukti, bendrauti. Tobulinsime muziejininkų kompetencijas. Dėsime pastangas, kad Molėtų krašto muziejuje būtų intensyviau kuriama naujoji ekspozicija. Saugosime ir kaupsime savo krašto vertybes, tyrinėsime ir didinsime sklaidą.

Direktorė Irma Balčiūnienė